**Likumprojekta “Grozījumi likumā “Par palīdzību dzīvokļa jautājumu risināšanā”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi likumā “Par palīdzību dzīvokļa jautājumu risināšanā”” (turpmāk – likumprojekts) mērķis ir saskaņot vienotu tiesisko regulējumu mājokļa pabalsta nodrošināšanai, kas noteikts likumprojektā “Grozījumi Sociālo pakalpojumu un sociālās palīdzības likumā””, un maznodrošinātas mājsaimniecības ienākumu sliekšņa noteikšanai atbilstoši likumprojektā “Grozījumi likumā “Par sociālo drošību”” noteiktajai metodoloģiskajai pieejai minimālo ienākumu sliekšņu noteikšanā, kas nodrošinātu iespēju zemu ienākumu mājsaimniecībām izmantot savas sociālās tiesības vismaz minimālā apmērā visā valsts teritorijā. Likumprojekts stājas spēkā 2021.gada 1.janvārī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1) Deklarācijas par Artura Krišjāņa Kariņa vadītā Ministru kabineta iecerēto darbību 111.punkts.2) 2014.gada 30.oktobra Ministru kabineta rīkojums Nr. 619 “Koncepcija par minimālā ienākuma līmeņa noteikšanu”.3) 2020.gada 25.jūnija Latvijas Republikas Satversmes tiesas spriedums lietā Nr. 2019-24-03 “Par Ministru kabineta 2012.gada 18.decembra noteikumu Nr.913 “Noteikumi par garantēto minimālo ienākumu līmeni” (turpmāk – noteikumi Nr.913) 2.punkta atbilstību Latvijas Republikas Satversmes 1. un 109.pantam” (VK uzdevums Nr.2020-UZD-1226).4) 2020.gada 16.jūlija Latvijas Republikas Satversmes tiesas spriedums lietā Nr. 2019-25-03 “Par Ministru kabineta 2010.gada 30.marta noteikumu Nr.299 ”Noteikumi par ģimenes vai atsevišķi dzīvojošas personas atzīšanu par trūcīgu” (turpmāk – noteikumi Nr.299) 2.punkta vārdu “ ja tās vidējie ienākumi katram ģimenes loceklim mēnesī pēdējo triju mēnešu laikā nepārsniedz 128,06 *euro*” atbilstību Latvijas Republikas Satversmes 1. un 109.pantam” (VK uzdevums Nr.2020-UZD- 1303).5) Ministru kabineta 2020.gada 22.septembra sēdē atbalstītais informatīvais ziņojums “Par priekšlikumiem valsts budžeta ieņēmumiem un izdevumiem 2021.gadam un ietvaram 2021.–2023.gadam” un protokollēmuma 27.punktā dotais uzdevums.Latvijas Republikas Satversmes tiesa nosprieda, ka noteikumos Nr.913 un noteikumos Nr.299 noteiktie ienākumu līmeņi ir neatbilstoši Latvijas Republikas Satversmes 1. un 109.pantam un ir atzīti par spēkā neesošiem no 2021.gada 1.janvāra. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likumā „*Par palīdzību dzīvokļa jautājumu risināšanā*” (turpmāk – likums) ir ietverta dzīvokļa pabalsta definīcija un tiesiskais regulējums: *dzīvokļa pabalsts ir pabalsts dzīvojamās telpas īres maksas un maksas par pakalpojumiem, kas saistīti ar dzīvojamās telpas lietošanu, segšanai (turpmāk — dzīvokļa pabalsts);* *pašvaldībai ir tiesības domes saistošajos noteikumos noteiktajā kārtībā un apmērā maksāt dzīvokļa pabalstu personām, kas denacionalizētā vai likumīgajam īpašniekam atdotā mājā lieto dzīvojamo telpu, kuru tās ir lietojušas līdz īpašuma tiesību atjaunošanai. Pašvaldības dome saistošajos noteikumos var noteikt arī citas personu kategorijas, kurām ir tiesības saņemt dzīvokļa pabalstu.* Atbilstoši *Sociālo pakalpojumu un sociālās palīdzības likumam* dzīvokļa pabalsts ir viens no sociālās palīdzības pabalstu veidiem, uz to attiecas šajā likumā paredzētie sociālās palīdzības sniegšanas pamatprincipi, t.i., pabalsts tiek piešķirts trūcīgām un maznodrošinātām ģimenēm (personām), pamatojoties uz ģimenes (personas) materiālo resursu – ienākumu un īpašumu novērtējumu.Sociālo pakalpojumu un sociālās palīdzības likumā ir noteikts, ka dzīvokļa pabalsts, aiz pabalsta garantētā minimālā ienākumu (turpmāk - GMI) līmeņa nodrošināšanai, ir otrs pašvaldības obligāti nodrošināmais sociālās palīdzības pabalsta veids, kas tiek izmaksāts no pašvaldības budžeta līdzekļiem, kā arī ietverts deleģējums pašvaldībām saistošajos noteikumos noteikt dzīvokļa pabalsta apmēru, izmaksas kārtību un personas, kuras ir tiesīgas saņemt šo pabalstu.Tādejādi izveidotais tiesiskais regulējums nenodrošina iespēju ģimenēm (personām) ar līdzvērtīgu ienākumu un materiālā stāvokļa līmeni saņemt dzīvokļa pabalstu, jo pašvaldībās nepastāv vienota pieeja dzīvokļa pabalsta piešķiršanai, gan definējot ģimenes (personas), kas ir tiesīgas saņemt dzīvokļa pabalstu, gan arī nosakot pabalsta saturu, apmēru, ģimenes (personas) izvērtēšanu un pabalsta saņemšanas ierobežojumus.Dzīvokļa pabalstu 2019.gadā saņēma 70,6 % personas, kuras bija atzītas par trūcīgām ar ienākumiem 128,06 *euro* personai mēnesī. Analizējot 2018.gada datus, secināms, ka no 20 878 GMI pabalstu saņēmušām personām, dzīvokļa pabalstu nesaņēma 2 514 personas. Tādejādi pašvaldības ir ierobežojušas ģimeņu (personu) tiesības saņemt dzīvokļa pabalstu, tā nenodrošinot vienādas tiesības ģimenēm (personām) ar līdzvērtīgu ienākumu un materiālo stāvokli saņemt likumā paredzēto sociālās palīdzības veidu. Dzīvokļa pabalsts papildus tiek piešķirts citām iedzīvotāju sociālām grupām, kurām noteikts maznodrošinātā statuss, kura līmeni nosaka katra pašvaldība atbilstoši likumā un likumā „Par dzīvojamo telpu īri” noteiktajam, ka *par maznodrošinātu atzīstama persona, kuras ienākumi un materiālais stāvoklis nepārsniedz attiecīgās pašvaldības domes noteikto līmeni, kas savukārt nedrīkst būt zemāks par trūcīgas personas ienākumu un materiālā stāvokļa līmeni, kādu, pamatojoties uz likumu, noteicis Ministru kabinets. Personai, kura atzīta par maznodrošinātu, tiek izsniegta šo statusu apliecinoša izziņa.* Maznodrošinātas personas ienākumu līmenis 2019.gadā bija noteikts ļoti atšķirīgs: no 135 *euro* personai mēnesī Valmierā līdz 430 *euro* personai mēnesī Salaspils novadā; Garkalnes novadā zemākais līmenis bija 387 *euro* un augstākais 430 *euro* personai mēnesī; Rīgā no 320 *euro* līdz 400 *euro* personai mēnesī. Atbilstoši Latvijas pašvaldību iesniegtajiem statistikas datiem, dzīvokļa pabalstu 2019.gadā saņēma 3,7 % no privātajās mājsaimniecībās dzīvojošo personu kopējā skaita, kas veidoja 9,4 % divu *kvintiļu* grupu pārklājumu. 2019.gadā vidējais dzīvokļa pabalsta apmērs personai gadā bija 194,06 *euro*. Atsevišķās lielajās pilsētās, tai skaitā Rīgā, dzīvokļa pabalsts tiek aprēķināts un izmaksāts par katra mēneša izdevumiem, turpretī lielākajā daļā pašvaldībās dzīvokļa pabalstu izmaksā reizi gadā vai tikai par apkures periodu. Tādejādi Satversmes tiesa nav guvusi pārliecību, ka katrai trūcīgai personai ir nodrošinātas iespējas saņemt dzīvokļa pabalstu, jo likumdevējs ir pieļāvis, ka atbalsta pasākumi mājokļa jautājumos trūcīgām ģimenēm (personām) tiek sniegti atkarībā no pašvaldību sociālās politikas un finansiālajām iespējām. Pašvaldību domes noteiktais maznodrošinātas personas ienākumu līmenis tiek piemērots kā kritērijs personas vai ģimenes nodrošināšanai ar dzīvojamo telpu, nekustamā īpašuma nodokļa atvieglojumu noteikšanai u.c., un arī virknē normatīvajos aktos noteikti valsts apmaksāti atvieglojumi ne tikai trūcīgām, bet arī maznodrošinātām ģimenēm (personām) *(piemēram, valsts nodrošinātās juridiskās palīdzības saņemšanai,* *atbrīvojuma no tiesas izdevumiem atmaksas,* *elektroenerģijas pakalpojuma par samazinātu cenu saņemšanai, kā arī atvieglojumiem kultūras, izglītības un citās jomās).* Satversmes tiesa norāda, ka 2014.gadā Ministru kabinetā pieņemtajā Koncepcijā “Par minimālā ienākuma līmeņa noteikšanu” (turpmāk – Koncepcija) jau ir akceptēta relatīvās metodes pielietošana minimālo ienākumu sliekšņu noteikšanā.Koncepcijā piedāvāts, nosakot iedzīvotāju ekvivalentos ienākumus, piemērot ekvivalences skalu, kurā pirmajam pieaugušajam mājsaimniecībā ekvivalentais svars ir 1, katram nākamajam mājsaimniecības loceklim, tostarp bērnam, ekvivalences svars ir 0.7 (turpmāk – Latvijas skala). Līdz ar to ienākumu mediāna pēc Latvijas skalas 2018.gadā bija 544,41 *euro*, uz vienu ekvivalento patērētāju un nabadzības riska slieksnis jeb 60% no ienākumu mediānas pēc Latvijas skalas bija 326,66 *euro* mēnesī.Tādejādi maznodrošinātas mājsaimniecības ienākumu sliekšņa noteikšana balstīta uz vienlaikus ar grozījumiem likumā “Par sociālo drošību” noteikto minimālo ienākumu sliekšņu piemērošanas metodi sociālās aizsardzības jomā, kur noteikts, ka minimālos ienākumu sliekšņus izsaka procentuālā apmērā (*noapaļotu līdz veseliem euro*) no mājsaimniecību rīcībā esošās ienākumu mediānas uz vienu ekvivalento patērētāju (turpmāk – ienākumu mediāna). Likumprojekts “Grozījumi Sociālo pakalpojumu un sociālās palīdzības likumā” paredz pašvaldībām tiesības noteikt *maznodrošinātas mājsaimniecības ienākumu slieksni* līdz 80 procentiem no ienākumu mediānas atbilstoši Latvijas izvēlētajai ekvivalences skalai, lai neizslēgtu no valsts un pašvaldību palīdzības saņemšanas tās personas, kuras šobrīd to saņem, un tādejādi netiktu apšaubīts Satversmes tiesas 2020. gada 16. jūlija sprieduma lietā Nr.2019-25-03 atbilstoša izpilde. Tas dod iespēju pašvaldībai saglabāt mājokļa pabalstu denacionalizēto namu īrniekiem ar augstāku ienākumu slieksni. No 2021.gada 1.janvāra 80 procenti no ienākumu mediānas būs 436 *euro* pirmajai vai vienīgajai personai mājsaimniecībā un 305 *euro* katrai nākamajai personai mājsaimniecībā, kas divu personu mājsaimniecībā vidēji veido 370,5 *euro* Tādejādi atbalsts tiktu sniegts mājsaimniecībām no divām zemāko ienākumu *kvintilēm*, kur atbilstoši Latvijas skalai 2.kvintiļu grupas zemākā ienākumu robeža ir 294,36 *euro* un augstākā – 429,67 *euro*. Satversmes tiesa atzina, ka cilvēktiesību aizsardzībai, ievērošanai vai īstenošanai *būtiski lēmumi jāpieņem likumdevējam.* Satversmes tiesa norāda, ka minimālo ienākumu sliekšņi nav noteikti pamatojoties uz tādu metodi, kas izrietētu no mērķa aizsargāt cilvēka cieņu, izlīdzināt sociālo nevienlīdzību un nodrošināt valsts ilgtspējīgu attīstību. Satversmes tiesa norāda, ka 2014.gadā Ministru kabinetā pieņemtajā Koncepcijā “Par minimālā ienākuma līmeņa noteikšanu” jau ir akceptēta relatīvās metodes pielietošana minimālo ienākumu sliekšņu noteikšanā.Satversmes tiesa spriedumos lietās Nr. 2019-24-03, Nr.2019-25-03, Nr. 2019-27-03 tiek secināts, ka likumdevējam ir pienākums noteikt vienotu metodi minimālo ienākumu sliekšņu noteikšanā un izstrādāt konkrētu kritēriju kopu sociālās palīdzības minimuma noteikšanā. Turklāt valstij sava izvēle jābalsta uz konstitucionāli pamatotiem apsvērumiem un pierādījumos balstītu metodoloģiju (Satversmes tiesas sprieduma lietā Nr. 2019-24-03 19.2. un 22.4. punkts, Satversmes tiesas sprieduma lietā Nr. 2019-27-03 26.3.punkts). Satversmes tiesa jau atzinusi, ka valstij ir arī pienākums regulāri vērtēt sniegtā sociālās palīdzības apmēra pietiekamību, lai garantētu, ka tas atbilst sociālajai realitātei un trūcīgām personām tiek nodrošināta tām nepieciešamā palīdzība. Tātad valstij ir pienākums periodiski pārskatīt sociālās palīdzības apmēru. Šo pienākumu ir iespējams īstenot tad, ja ir izstrādāta metode un izraudzīti kritēriji sociālās palīdzības minimuma noteikšanai. (Satversmes tiesas sprieduma lietā Nr. 2019-24-03 19.3. punkts).Piedāvātā metodoloģiskā pieeja minimālo ienākumu sliekšņu noteikšanā ir balstīta uz relatīvo metodi, ņemot vērā ienākumus dažādās sabiedrības grupās un nosakot minimālo ienākumu sliekšņus sociālās aizsardzības jomā kā proporciju no mājsaimniecību rīcībā esošo ienākumu mediānas uz vienu ekvivalento patērētāju (turpmāk – ienākumu mediāna) – tātad piedāvātā metode minimālo ienākumu sliekšņu noteikšanā ir sociālekonomiski (matemātiski un statistiski) pamatota. Šāda pieeja nodrošina, ka, mainoties ekonomiskajai situācijai valstī, līdzi mainās arī minimālo ienākumu sliekšņu apmēri, tādējādi  veidojot samērīgu proporciju, kādā sabiedrības vairākums ir finansiāli spējīgs atbalstīt sabiedrības mazākumu ar zemiem ienākumiem. Attiecīgi tiek izpildīts Satversmes tiesas spriedumos noteiktais, ka minimālo ienākumu sliekšņu apmērus nepieciešams piesaistīt konkrētam sociālekonomiskajam rādītājam, lai nodrošinātu to adekvātumu attiecībā pret reālo sociālekonomisko situāciju valstī un nodrošinot saprātīgu līdzsvaru starp atsevišķas personas un visas sabiedrības attīstības vajadzībām  Lai nodrošinātu iedzīvotājiem ar zemiem ienākumiem iespēju saņemt adekvātu un vienlaikus ar pārējās sabiedrības interesēm samērīgu atbalstu, nepieciešams noteikt regulāru minimālo ienākumu sliekšņu pārskatīšanu atbilstoši sociālekonomiskajām izmaiņām valstī. Turklāt jāņem vērā, ka pat Latvijas Bankas veiktajā ietekmes novērtējumā par piedāvātā risinājuma ietekmi uz nabadzības riska un ienākumu nevienlīdzības mazināšanu var redzēt, ka minimālo ienākumu sliekšņu paaugstināšana neradīs lielu ietekmi uz nevienlīdzības rādītājiem.  Tādēļ, ja minimālo ienākumu sliekšņu pārskatīšana būs neregulāra, tad arī šīs nelielās pozitīvās ievirzes nabadzības un nevienlīdzības rādītājos nebūs ilgstošas un nākotnē ienākumu nevienlīdzības plaisa atkal pieaugs.   Minimālo ienākumu sliekšņi, tai skaitā maznodrošinātas mājsaimniecības slieksnis, tiks pārskatīti reizi gadā atbilstoši likumprojektā “Grozījumi likumā “Par sociālo drošību”” noteiktajai ienākumu mediānas pārskatīšanas kārtībai. Atbilstoši tam pašvaldībām būs iespēja veikt grozīgumus saistošajos noteikumos.Lai nodrošinātu, ka visas zemu ienākumu mājsaimniecības saņem adekvātu mājokļa pabalstu, likumprojekts “Grozījumi “Sociālo pakalpojumu un sociālās palīdzības likumā”” nosaka izdevumu pozīcijas, kuras tiek ņemtas vērā aprēķinot mājokļa pabalstu, kas atbilst šobrīd likuma “Par palīdzību dzīvokļa jautājumu risināšanā” 25.2 panta otrajā daļā noteiktajam, kas papildināts ar izdevumiem telekomunikāciju un interneta izdevumu segšanai un izdevumiem par ūdens skaitītāju uzstrādāšanu un pārbaudi. Likumprojektā tiek piedāvāts šīs izdevumu pozīcijas iemērot arī mājokļa pabalsta aprēķināšanai bez vecāku gādības palikušam bērnam, atsaucoties uz Sociālo pakalpojumu un sociālās palīdzības likumu. Likumprojektā “Grozījumi Sociālo pakalpojumu un sociālās palīdzības likumā” Ministru kabinetam paredzēts deleģējums noteikt mājokļa pabalsta aprēķināšanas, piešķiršanas un izmaksas kārtību, un izdevumu pozīciju minimālās normas mājokļa pabalsta apmēra aprēķināšanai. Savukārt pašvaldībām saistošajos noteikumos paredzēts deleģēt tiesības noteikt labvēlīgākus nosacījumus izdevumu pozīciju normām mājokļa pabalsta apmēra aprēķināšanai.Lai nodrošinātu, ka visas zemu ienākumu mājsaimniecības saņem mājokļa pabalstu, Ministru kabineta noteikumos paredzēts noteikt *vienotu formulu* pamata sociālās palīdzības pabalstu (GMI pabalsts un mājokļa pabalsta) apmēra aprēķināšanai, proti, mājokļa pabalsta apmērs tiks aprēķināts kā *starpība* starp GMI sliekšņu summu mājsaimniecībai un normatīvajiem izdevumiem par mājokli (*bet ne lielāki par faktiskajiem izdevumiem*) un mājsaimniecības kopējiem ienākumiem. Iespējamie varianti:* ja mājsaimniecības ienākumi būs zemāki par GMI sliekšņu summu, mājsaimniecība saņems GMI pabalstu un mājokļa pabalstu atbilstoši normatīvajiem izdevumiem; *piemēram*, mājsaimniecībā ir divas personas; GMI sliekšņu summa 109 *euro* + 76 euro = 185 *euro*; normatīvo izdevumu par mājokli summa ir 100 *euro;* **mājsaimniecības kopējie ienākumi 150 *euro****.* Mājsaimniecība saņems GMI pabalstu 185 *euro* – 150 *euro* = 35 *euro* un mājokļa pabalstu 100 *euro.* Kopā pamata sociālā palīdzība šajā gadījumā būs 135 *euro* mājsaimniecībai mēnesī;
* ja mājsaimniecības ienākumi būs vienādi ar GMI sliekšņu summu, mājsaimniecība saņems mājokļa pabalstu atbilstoši normatīvajiem izdevumiem; *piemēram*, mājsaimniecībā ir divas personas; GMI sliekšņu summa 109 *euro* + 76 euro = 185 *euro*; normatīvo izdevumu par mājokli summa ir 100 *euro;* **mājsaimniecības kopējie ienākumi 185 *euro****.* Mājsaimniecība nesaņems GMI pabalstu (GMI= 185 *euro* – 185 *euro* = 0 *euro*), bet saņems mājokļa pabalstu 100 *euro* mēnesī;
* ja mājsaimniecības ienākumi pārsniegs GMI sliekšņu summu, mājsaimniecība saņems mājokļa pabalstu atbilstoši normatīvajiem izdevumiem, kas samazināti par ienākumu summu, ko mājsaimniecība pati var segt no saviem ienākumiem, proti, par ienākumu summu, kas pārsniegs GMI sliekšņu summu; *piemēram*, mājsaimniecībā ir divas personas; GMI sliekšņu summa 109 *euro* + 76 euro = 185 *euro*; normatīvo izdevumu par mājokli summa ir 100 *euro;* **mājsaimniecības kopējie ienākumi 250 *euro.*** Mājsaimniecība nesaņems GMI pabalstu (GMI= 185 *euro* – 250 *euro* = 0 *euro*), bet saņems mājokļa pabalstu: 185 euro + 100 *euro – 250 euro = 35 euro* mēnesī;
* Ministru kabineta noteikumos tiks noteikta, *piemēram,* mājokļa platība, par kuru tiks aprēķināts pabalsts - 32 m2 par pirmo personu mājsaimniecībā un 18 m2 par katru nākamo personu mājsaimniecībā; par auksto un karsto ūdeni – izmaksas atbilstoši ūdens skaitītāju rādījumiem, bet ne vairāk kā 4 m3 izmaksas mēnesī vienai personai, no kurām ne vairāk kā 2 m3 karstā ūdens izmaksas mēnesī vienai personai, u.tt.

Tādejādi mājokļa pabaksta apmērs nav konstanta summa, bet mājsaimniecības ar zemākiem ienākumiem saņems lielāku mājokļa pabalstu un mājsaimniecības ar lielākiem ienākumiem saņems mazāku mājokļa pabalstu. Ja mājsaimniecības ienākumi pārsniedz GMI sliekšņu summu mājsaimniecībai un mājokļa normatīvo izdevumu summu, mājsaimniecība nekvalificējas pamata sociālās palīdzības pabalstu saņemšanai.Ņemot vērā īsos mājokļa pabalsta ieviešanas termiņus un ar to saistītajām nepieciešamajām izmaiņām sociālās palīdzības administrēšanas informatīvajā sistēmā (SOPA), likumprojekta “Grozījumi Sociālo pakalpojumu un sociālās palīdzības likumā” pārejas noteikumos paredzēts, ka pašvaldībām tiek dota iespēja mājokļa pabalsta aprēķināšanas un izmaksas periodu pagarināt līdz 2021.gada 1.aprīlim. Rīgā mājokļa pabalsta aprēķinu un izmaksu būs iespējams piemērot jau no 2021.gada 1.janvāra, pērējās pašvaldībās mājokļa pabalsta aprēķināšanas algoritms tiks ieviests pakāpeniski. Vienlaikus pašvaldībām ar LPS atbalstu tiks organizētas darbinieku video apmācības GMI un mājokļa pabalsta aprēķinam sistēmā SOPA. Likumprojektā paredzēts, aprēķinot mājokļa pabalstu bez vecāku gādības palikušam bērnam, ņemt vērā visas izdevumu pozīcijas, kuras paredzēts noteikt Sociālo pakalpojumu un sociālās palīdzības likumā, un iepriekšminētajos Ministru kabineta noteikumos noteiktās izdevumu pozīciju vismaz minimālās normas. Mājokļa pabalsta apmēru bez vecāku gādības palikušam bērnam paredzēts aprēķināt kā vismaz minimālo izdevumu pozīciju summu, nepārsniedzot faktisko izdevumu summu un nevērtējot materiālo situāciju. Tādejādi likumprojekts paredz: 1. saskaņot dzīvokļa pabalsta definīciju ar likumprojektā “Grozījumi “Sociālo pakalpojumu un sociālās palīdzības likumā”” (7.pantā ietvertā Sociālo pakalpojumu un sociālās palīdzības likuma 35.panta pirmās daļas 2.punkts) noteikto mājokļa pabalsta definīciju un Sociālo pakalpojumu un sociālās palīdzības likuma 1.panta 11.punktā definēto pamatvajadzību - *mājoklis*;
2. saskaņot maznodrošinātas personas ienākumu līmeņa noteikšanu ar maznodrošinātas mājsaimniecības ienākumu sliekšņa noteikšanu atbilstoši likumprojektā “Grozījumi likumā “Par sociālo drošību”” noteiktajai minimālo ienākumu sliekšņu noteikšanas metodei un likumprojektā “Grozījumi “Sociālo pakalpojumu un sociālās palīdzības likumā”” piemērotajai metodei sociālās palīdzības jomā, kā arī Ministru kabineta noteikumos noteikto mājsaimniecības materiālās situācijas izvērtēšanas, un trūcīgas un maznodrošinātas mājsaimniecības statusa piešķiršanas kārtību;
3. noteikt, ka mājokļa pabalstu kā pamata sociālās palīdzības pabalstu pašvaldība piešķir atbilstoši Sociālo pakalpojumu un sociālās palīdzības likumā un Ministru kabineta noteikumos noteiktajam;
4. noteikt, ka mājokļa pabalsta apmēru bez vecāku gādības palikušam bērnam aprēķina atbilstoši Sociālo pakalpojumu un sociālās palīdzības likumā noteiktajam par mājokļa pabalstu, ņemot vērā likumprojektā “Grozījumi Sociālo pakalpojumu un sociālās palīdzības likumā”” noteiktās izdevumu pozīcijas, tai skaitā izdevumus telekomunikāciju un interneta izdevumu apmaksai, izdevumiem par ūdens skaitītāju uzstādīšanu un pārbaudi, kā arī Ministru kabineta noteikumos noteiktās izdevumu pozīciju normas;
5. noteikt, ka piešķirot mājokļa pabalstu bez vacāku gādības palikušam bērnam, nevērtē materiālos resursus;
6. noteikt, ka likuma tekstā vārdus "dzīvokļa pabalsts" (attiecīgā locījumā) aizstāt ar vārdiem "mājokļa pabalsts" (attiecīgā locījumā).

 Likumprojekts ir vērsts uz sociālā nevienlīdzības izlīdzināšanu, nosakot vienādu minimālo atbalstu mājokļa pabalsta aprēķināšanā visās pašvaldībās, kā arī saglabājot iespēju saņemt valsts un pašvaldības noteikto atbalstu un atvieglojumus zemu ienākumu mājsaimniecībām.  |
| 3. | Projekta izstrādē iesaistītās institūcijas un publiskas personas kapitālsabiedrības | Nav. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts ietekmē zemu ienākumu mājsaimniecības, kuras nodrošināmas ar dzīvojamo telpu, kurām ir nekustamais īpašums, kā arī tās, kuras vēršas valsts un pašvaldības iestādēs pēc materiāla atbalsta un atvieglojumiem.Valsts noteiktie atvieglojumi un pašvaldības sociālās palīdzības pabalsti tiek piešķirti pēc mājsaimniecības materiālās situācijas izvērtēšanas un trūcīgas vai maznodrošinātas ģimenes (personas)/mājsaimniecības statusa piešķiršanas.Pašvaldības sociālā dienesta noteiktā atbilstība  ***trūcīgas un maznodrošinātas*** ģimenes (personas) statusam šobrīd dod tiesības saņemt ne tikai dzīvojamo telpu pašvaldības īres namā vai sociālo dzīvokli, pašvaldības noteikto sociālo palīdzību un atvieglojumus, bet arī ***valsts noteiktus atvieglojumus***, piemēram:* saņemt *nekustamā īpašuma nodokļa atvieglojumu*: trūcīgām personām 90% apmērā un maznodrošinātām personām - pašvaldības noteiktu atvieglojumu līdz 90% apmērā (likuma “Par nekustamā īpašuma nodokli” 5.panta (11) daļa );
* saņemt *valsts nodrošināto juridisko palīdzību* (Valsts nodrošinātās juridiskās palīdzības likuma 3.panta otrās daļas 1.punkts );
* pretendēt uz *atbrīvojumu no tiesas izdevumu atmaksas* (lēmumu par atbrīvojumu, vērtējot personas ienākumus, pieņem tiesa) (Civilprocesa likuma 43.panta ceturtā daļa);
* no 2015.gada 1.janvāra ir tiesības saņemt *elektroenerģijas pakalpojumu par samazinātu cenu* (Elektroenerģijas tirgus likums).

Ar pilnu atvieglojumu sarakstu iespējams iepazīties Labklājības ministrijas interneta vietnē *(*[*http://www.lm.gov.lv/lv/nozares-politika/sociala-palidziba/8-noderiga-informacija*](http://www.lm.gov.lv/lv/nozares-politika/sociala-palidziba/8-noderiga-informacija) *- 6.punkts (11.09.2020.).*Pašvaldības sociālais dienests piešķir dzīvokļa pabalstus par trūcīgām un maznodrošinātām atzītām ģimenēm vai atsevišķi dzīvojošām personām. Dzīvokļa pabalsta saņēmēju skaits trīs gadu periodā samazinājies 1,3 reizes: no 93 738 personām 2017.gadā līdz 70 954 personām 2019.gadā. Turklāt dzīvokļa pabalstu 2019.gadā saņēma tikai 80,8 % par trūcīgām atzītās personas. 1.tabula. Pašvaldību sociālās palīdzības pabalstus saņēmušo personu dinamika un vidējie sociālās palīdzības pabalstu apmēri 2017. – 2019.gadā.

|  |  |  |  |
| --- | --- | --- | --- |
| Indikatori | **2017** | **2018** | **2019** |
| **Trūcīgas personas ienākumu līmenis,** *euro* **personai mēnesī**  | **128.06** | **128.06** | **128.06** |
| Par trūcīgām atzīto **personu** skaits | 62 260 | 50 447 | 41 522 |
| **Dzīvokļa pabalsts, *euro***  | **16 570 182** | **14 903 585** | **13 769 163** |
| Dzīvokļa pabalstu saņēmušo **personu** skaits, kopā (trūcīgas, maznodrošinātas) | 93 738 | 82 986 | 70 954 |
| t.sk. par trūcīgām atzīto dzīvokļa pabalstu saņēmušo personu skaits  | 49 442 | 40 804 | 33 537 |
| *vidēji euro uz personu gadā* | *177* | *180* | *194* |
| t.sk. kurināmā iegādei, euro |  ***4 146 696***  |  ***3 793 418***  |  ***3 357 458***  |
| personu skaits |  44 771  |  38 948  |  32 918  |
| *vidēji euro uz personu gadā* | *93* | *97* | *102* |
| Par maznodrošinātām (neieskaitot trūcīgās) atzīto **personu** skaits | 50 283 | 50 235 | 45 564 |

Avots: LM iesniegtie pašvaldību statistikas dati.Maznodrošināto personu skaits samazināsies, jo daļa personu, kuras līdz 2020.gada 31.decembrim atbilda maznodrošinātā statusam, no 2021.gada 1.janvāra atbildīs trūcīgā statusam. Turklāt augšējā robeža maznodrošinātas mājsaimniecības ienākumu slieksnim tiek saglabāta tāda, lai pašvaldības arī turpmāk varētu nepasliktināt situāciju tām iedzīvotāju kategorijām, kurām bija noteikts augstākais maznodrošinātas ģimenes (personas) ienākumu līmenis. 2.tabula. Prognozētā atbalsta saņēmēju skaita dinamika 2020. – 2023.gadā.

|  |  |  |  |  |
| --- | --- | --- | --- | --- |
| Indikatori | 2020 | 2021 | 2022 | 2023 |
| Trūcīgo personu skaits | 37 565 | 64 667 | 61 434 | 58 363 |
| Dzīvokļa/mājokļa pabalstu saņēmušo personu skaits | 63 149 | 64 667 | 61 434 | 58 363 |
| Maznodrošināto personu skaits | 22 419 | 22 419 | 22 419 | 22 419 |

 |
| 2. | Tiesiskā regulējuma ietekme uz tautsaimniecību un administratīvo slogu | Fiziskām personām administratīvais slogs nemainās, jo nemainās tiesības, pienākumi un veicamās darbības. Likumprojektam nebūs ietekmes arī uz kopējo administratīvo slogu, jo netiek veidotas jaunas institūcijas un netiek noteikti jauni pienākumi pašvaldībām.   |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| 8. Cita informācija | Fiskālā ietekme atspoguļota likumprojektā “Grozījumi Sociālo pakapājumu un sociālās palīdzības likumā””.  |

|  |
| --- |
|   **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekts izskatāms vienotā paketē ar šādiem likumprojektiem:1. likumprojekts “Grozījumi likumā “Par sociālo drošību”;
2. likumprojekts “Grozījumi Sociālo pakalpojumu un sociālās palīdzības likumā””;
3. likumprojekts “Grozījums likumā “Par dzīvojamo telpu īri””.
 |
| 2. | Atbildīgā institūcija | Labklājības ministrija.Pašvaldību domes ir atbildīgas par jaunu saistošo noteikumu vai esošo noteikumu grozījumu izstrādi, lai saskaņotu tos ar likumprojekta normām.  |
| 3. | Cita informācija | Nav |

|  |
| --- |
|   **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar |

|  |
| --- |
|     **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par plānotajiem pasākumiem saistībā ar izmaiņām mājokļa pabalsta apmēra aprēķināšanā un piešķiršanā un maznodrošinātas mājsaimniecības sliekšņa noteikšanā ir informēta Latvijas Pašvaldību savienība, biedrība “Latvijas Pašvaldību sociālo dienestu vadītāju apvienība”, Rīgas domes Labklājības departaments.Atsevišķa sabiedrības līdzdalība un komunikācija par likumprojektu nav paredzēta. Stājoties spēkā likumprojektam un ar likumprojektu saistīto normatīvo aktu grozījumiem, sabiedrība kompleksi tiks informēta par izmaiņām normatīvajos regulējumos un to ietekmi uz tās ikdienu, gan izmantojot publisko informatīvo telpu, gan publicējot aktuālo informāciju Labklājības ministrijas un Ekonomikas ministrijas tīmekļa vietnē, gan sniedzot aktuālo informāciju nevalstisko organizāciju pārstāvjiem un ieinteresētajām konsultatīvajām komitejām. |
| 2. | Sabiedrības līdzdalība projekta izstrādē | Nav attiecināms. |
| 3. | Sabiedrības līdzdalības rezultāti | Nav.  |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldību domes, pašvaldību sociālie dienesti. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde tiks veikta esošo funkciju un uzdevumu ietvaros. Jaunu institūciju izveide nav nepieciešama. |
| 3. | Cita informācija | Nav |

Labklājības ministre R.Pertaviča

Pavasare, 67021661

maruta.pavasare@lm.gov.lv